**Έκθεση της Κοινοβουλευτικής Επιτροπής Προσφύγων-Εγκλωβισμένων-Αγνοουμένων-Παθόντων για το νομοσχέδιο «Ο περί Προϋπολογισμού της Παγκύπριας Ένωσης Προσφύγων του 2022 Νόμος του 2022»**

**Παρόντες:**

 Νίκος Κέττηρος, πρόεδρος Ρίτα Θεοδώρου Σούπερμαν

 Χρίστος Χριστοφίδης Χρίστος Σενέκης

 Χρίστος Χριστόφιας Ζαχαρίας Κουλίας

 Νίκος Γεωργίου

 Η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων μελέτησε τον πιο πάνω προϋπολογισμό σε δύο συνεδρίες της, που πραγματοποιήθηκαν στις 25 Ιανουαρίου και την 1η Φεβρουαρίου 2022. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Εσωτερικών, του Υπουργείου Οικονομικών και ο πρόεδρος της Παγκύπριας Ένωσης Προσφύγων (ΠΕΠ). H Νομική Υπηρεσία της Δημοκρατίας, παρ’ όλο που κλήθηκε, δεν εκπροσωπήθηκε στη συνεδρίαση της επιτροπής.

 Σκοπός του προτεινόμενου νόμου είναι η κατά νόμον έγκριση του προϋπολογισμού της ΠΕΠ για το έτος 2022.

 Ο προϋπολογισμός της ΠΕΠ για το έτος 2022 είναι ισοσκελισμένος και προβλέπει δαπάνες ύψους €317.551 και έσοδα του ίδιου ύψους. Ειδικότερα, τα έσοδα προέρχονται από την ετήσια κρατική χορηγία ύψους €268.980 και από εισφορές για τις συντάξεις ύψους €44.782 και τις συντάξεις χηρών και ορφανών ύψους €3.789.

 Οι κυριότερες προϋπολογιζόμενες δαπάνες για το έτος 2022 κατανέμονται ως εξής:

|  |
| --- |
| 1. Μισθοδοσία υπαλλήλων (€127.191). |
| 2. Επίδομα παραστάσεως (€1.280). |
| 3. Συντάξεις (€100.000). |
| 4. Ενοίκια (€12.500). |
| 5. Αντιμισθία προέδρου και μελών επιτροπής (€17.900). |
| 6. Οδοιπορικά (€5.010). |
| 7. Αντιμισθία για έναν υπάλληλο που έχει αποσπαστεί στην ΠΕΠ (€24.250). |
| 8. Εκπαίδευση προσωπικού/συνέδρια/σεμινάρια στην Κύπρο και στο εξωτερικό (€10.000). |
| 9. Αγορά μηχανογραφικού εξοπλισμού (€2.000). |
| 10. Αγορά επίπλων (€1.000). |
| 11. Αγορά εξοπλισμού γραφείων (€700). |
| 12. Καθαριότητα γραφείου (€2.500). |
| 13. Άλλες δαπάνες (€11.220). |
| 14. Μη προβλεπόμενες δαπάνες και αποθεματικό (€2.000). |

 Στο πλαίσιο της συζήτησης του προϋπολογισμού ο πρόεδρος της ΠΕΠ εξέφρασε την ικανοποίησή του για τη στήριξη που παρέχει η πολιτεία προς την ΠΕΠ και παράλληλα επισήμανε την ανάγκη ενίσχυσής της με νέο προσωπικό, αφού προηγουμένως ακολουθηθούν οι ενδεδειγμένες διαδικασίες από την εκτελεστική εξουσία και τη Βουλή των Αντιπροσώπων.

 Οι εκπρόσωποι του Υπουργείου Οικονομικών δήλωσαν ότι το κράτος και ειδικότερα το Υπουργείο Οικονομικών στηρίζει την προσπάθεια που καταβάλλει η ΠΕΠ, ώστε να επιλύονται τα όποια προβλήματα αντιμετωπίζει ο προσφυγικός κόσμος.

 Με βάση τα πιο πάνω, η Κοινοβουλευτική Επιτροπή Προσφύγων-Εγκλωβισμένων-Αγνοουμένων-Παθόντων, αφού διεξήλθε τις επιμέρους πρόνοιες του προϋπολογισμού και αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί κατά τη συζήτηση του θέματος στην ολομέλεια του σώματος για την κατά νόμον έγκριση του προϋπολογισμού.

7 Φεβρουαρίου 2022

ΣΚ/ΝΧ,ΡΠ/ΜΓ

(Αρ. Φακ.: 23.01.063.004-2022)